Source: https://mytrencin.sme.sk/c/6226384/za-tyranie-psa-dostal-osemnast-mesiacov.html
Timestamp: 2018-02-20 15:26:28+00:00

Document:
Za týranie psa dostal osemnásť mesiacov - mytrencin.sme.sk
Za týranie psa dostal osemnásť mesiacov
Muž, ktorý v októbri 2009 zvlášť trýznivým spôsobom, na krajskom súde nepochodil. Jeho odvolanie súd zamietol, platí rozsudok okresného súdu.
21. jan 2012 o 16:48 (ĽS, VŽ)
TRENČÍN. Anton B. zo Zliechova mal podľa obžaloby 9. októbra 2009 vo dvore rodinného domu udierať po hlave a celom tele poldruharočného stafordšírskeho teriéra predmetom s ostrými hranami. Pes zranenia neprežil, podľahol im v búde.
Okresný súd mu za to uložil osemnásťmesačný trest s dvojročným podmienečným odkladom. S rozsudkom obžalovaný nesúhlasil, odvolal sa na krajský súd.
Brutálny útok na psa
Anton spôsobil psíkovi pri útoku početné rezné a tržné rany, až päťcentimetrové, výrazné krvácanie na ústnej sliznici, dutiny oka a nosa, krvácanie a opuch mozgu. Pes zraneniam v búde podľahol, a to surovým a trýznivým spôsobom. Nemohol sa totiž ani z nej dostať, pretože ju Anton prevrátil otvorom k zemi a navyše pes bol uviazaný na reťazi. Pes, ktorý, ako odznelo na okresnom súde, nebol útočný a nebezpečný, patril jeho synovcovi.
Súdne pojednávanie na okresnom súde sa konalo vlani v apríli. Anton B. počas neho tvrdil, že skutok nespáchal on, ale psa zabil jeho synovec. Taktiež obhajca poukazoval na chýbajúce priame a nespochybniteľné dôkazy.
Ako však skonštatoval samosudca, na pojednávaniach súd vypočul viacero svedkov, znalcov, vyšetrovateľov. Tí poskytli logický reťazec dôkazov, že skutok sa stal, ako uvádza obžaloba a spáchal ho obžalovaný. Najmä očití svedkovia potvrdili, ako Anton po čine vykrikoval, že psa zabil.
„K skutku sa tak verbálne doznal,“ povedal sudca. Okresný súd si vypočul aj posudok znalcov. Podľa nich, hoci Anton B. je zbavený svojprávnosti na právne úkony, v čase skutku netrpel žiadnou duševnou chorobou, nebol nepríčetný a mohol rozpoznať nebezpečnosť svojho konania.
Antona B. uznal súd vinným z prečinu týrania zvierat a odsúdil ho na osemnásť mesiacov s podmienečným odkladom na dva roky. Zároveň nariadil nahradiť poškodenému majiteľovi psa z Ilavy škodu vo výške 132,19 eura.
Rozsudok však nenadobudol právoplatnosť, obžalovaný sa odvolal. Krajský súd sa jeho odvolaním zaoberal minulý týždeň. „Senát krajského súdu zamietol odvolanie obžalovaného a rozsudok okresného súdu tým nadobudol právoplatnosť,“ dodal hovorca krajského súdu Roman Tarabus.

References: súd 
 súd 
 súd 
 súd 
 súd 
 súd